ΜΑΤΑΙ ΣΠΥΡΙΔΟΥΛΑ	
ΑΕΜ : 0711018

Θέμα Εργασίας : Σχεδιάστε ένα πρόγραμμα αγωγής υγείας. Επιλέξτε τον σκοπό του προγράμματος, το πεδίο στο οποίο θα εφαρμοστεί, καθώς και ποιοι θα είναι οι συμμετέχοντες στο πρόγραμμα

ΤΙΤΛΟΣ :
Πρόγραμμα Αγωγής Υγείας για το Κάπνισμα στα Σχολεία. (δευτεροβάθμια εκπαίδευση)
    Το κάπνισμα ύστερα από διάφορες έρευνες φαίνεται πως είναι η μεγαλύτερη επιδημία όλων των εποχών. Είναι υπεύθυνο για αρκετά μεγάλο ποσοστό θανάτων και σοβαρών ασθενειών (καρκίνος, πνευμονοπάθεια, οξεία βρογχίτιδα κ.α.). Η φιλοσοφία του προγράμματος είναι να αφυπνίσει τον εκπαιδευτικό και να προσπαθήσει να ανατρέψει την «μόδα» του καπνίσματος. Στην χώρα μας γίνονται καθημερινά προσπάθειες αποτροπής του καπνίσματος μέσα από διάφορα προγράμματα. Συγκεκριμένα μέσω της εκπαίδευσης είναι ακόμη πιο εύκολο να αντισταθεί κάποιος στην χρήση του τσιγάρου λόγω των γνώσεων και του εξελιγμένου εκπαιδευτικού υλικού, καθώς από μικρή ηλικία δημιουργούνται οι συνήθειες ενός ατόμου. Επομένως οι εκπαιδευτικοί οφείλουν να αποβάλλουν τις κακές επιρροές που υπάρχουν για τους μαθητές τους και να τους προστατέψουν με το δυνατότερο μέσο που υπάρχει, την μάθηση.   
ΣΚΟΠΟΣ :
    Ο σκοπός του προγράμματος αυτού είναι να αποτρέψουμε την επαφή των μαθητών με το κάπνισμα και αντί γι’ αυτό να αναπτύξουμε τις μεταξύ τους σχέσεις, την ομαδικότητα, την συνεργασία και το ενδιαφέρον για μάθηση. Μέσα από το πρόγραμμα τα παιδία θα αντιληφθούν τους βλαβερούς κινδύνους που προξενεί το κάπνισμα, θα αποκτήσουν σφαιρική γνώση επί του θέματος και θα μπορούν να εκτιμούν τις συνέπειες της καπνιστικής συμπεριφοράς όπως και να είναι υπεύθυνοι και να φροντίζουν συνειδητά την υγεία τους μακριά από το κάπνισμα. Ακόμη οι μαθητές θα δουν τα οφέλη της άσκησης και την θετική συμβολή της επί του θέματος. Συγκεκριμένα το ακόλουθο πρόγραμμα αγωγής υγείας θα εφαρμοστεί στην Β’ τάξη του 10ου γυμνασίου Βόλου. Η ηλικία αυτή είναι κατάλληλη ώστε οι μαθητές να αποκτήσουν τις σωστές βάσεις για την επίτευξη των παρακάτω στόχων.
ΣΤΟΧΟΙ :
    Οι στόχοι του προγράμματος είναι οι μαθητές και οι μαθήτριες:
1.Να κατανοήσουν ότι το κάπνισμα είναι υπεύθυνο για σοβαρές νοσολογικές καταστάσεις.
2.Να αντιληφθούν πως λόγω αυτού θα έχουν κακή φυσική κατάσταση.
3.Να αναπτύξουν κριτική σκέψη έτσι ώστε να μην επηρεάζονται από τις διαφημίσεις και να αντιστέκονται στις πιέσεις.
4.Να ερευνήσουν τον λόγο που η νικοτίνη είναι εξάρτηση για τον οργανισμό.
5.Να αντιληφθούν το τεράστιο οικονομικό κόστος που θα έχουν από την αγορά του αλλά κυρίως από τις αρρώστιες που θα προκαλέσει.
6.Να ερευνήσουν την αιτία που υπάρχει νόμος απαγόρευσης του καπνίσματος στην Ελλάδα αλλά και σε άλλες χώρες.

     Η εφαρμογή του συγκεκριμένου προγράμματος είναι ιδιαιτέρως αναγκαία. Αυτός είναι ο λόγος που επιλέξαμε αυτήν την ομάδα ανθρώπων ( μαθητές-μαθήτριες). Τα τελευταία χρόνια υπάρχουν λανθασμένες αντιλήψεις που συνοδεύουνε το κάπνισμα στον μαθητικό πληθυσμό. Αυτό οφείλεται όχι μόνο σε προσωπικούς παράγοντες για παράδειγμα η χαμηλή σχολική επίδοση, το αυξημένο στρες, η πρόωρη εφηβική ωρίμανση και η έλλειψη στόχων αλλά και σε κοινωνικούς-περιβαλλοντικούς όπως τα «πρότυπα» γονείς, δάσκαλοι, αδέλφια και φίλοι οι οποίοι κάνουν χρήση καπνού. Επίσης το χαμηλό επίπεδο εκπαίδευσης των γονέων αλλά και η ανεπάρκεια γονεϊκού ελέγχου. Η διαφήμιση των προϊόντων καπνού και η εύκολη πρόσβαση σε αυτά λόγω του χαμηλού κόστους τους. Οι μαθητές πρέπει να κατανοήσουν ότι η νικοτίνη προκαλεί ισχυρή εξάρτηση, όπως τα γνωστά ναρκωτικά ηρωίνη και κοκαΐνη. Η διακοπή του είναι αρκετά δύσκολη καθώς η προαναφερόμενη είναι εξαρτησιογόνος ψυχοτρόπος ουσία και προκαλεί εθισμό και έξη.
     Μετά την εφαρμογή του προγράμματος αγωγής υγείας αυτό που θέλουμε να αποκομίσουν οι μαθητές είναι να αποφύγουνε το τσιγάρο και όλα τα προϊόντα καπνού, να γυμνάζονται τακτικά και να προσέχουν την διατροφή τους. Η ηλικία που έχουν είναι κατάλληλη ώστε να προφυλάξουνε από τα πρώτα χρόνια της ζωής τους την υγεία του σώματος τους και φυσικά την καρδία τους. Ένας μη καπνιστής έχει μεγάλες πιθανότητες να μην εμφανίσει παθήσεις όπως έμφραγμα ή εγκεφαλικό αλλά ούτε υψηλά επίπεδα χοληστερίνης σε σχέση με έναν καπνιστή. Επιπλέον το πρόγραμμα στοχεύει στο να ενθαρρύνει τους μαθητές να ασκούνται περισσότερο ως αποτέλεσμα να βοηθήσουν την καρδιά να είναι υγιής. Ακόμη ενδυναμώνει τους μύες, τα οστά και τις αρθρώσεις. Μέσω της φυσικής άσκησης διασφαλίζεται ένας καλύτερος ύπνος, μειώνετε το άγχος όπως επίσης ο κίνδυνος εμφάνισης σοβαρών ασθενειών (καρκίνος και διαβήτης τύπου 2). Επιπρόσθετα το πρόγραμμα που θα εφαρμοστεί σκοπεύει να ενημερώσει τους μαθητές για όλους τους κινδύνους που επιφέρει το κάπνισμα και τον λόγο που πρέπει να το αποφύγουν. Ο καπνός είναι η πρώτη αποτρέψιμη αιτία θανάτου σε όλο τον κόσμο. Γι’ αυτό οι μαθητές μας θα ενημερωθούν για τις βλαβερές τους επιπτώσεις και θα ξεχάσουν τους μύθους που επικρατούν γι’ αυτό. Μύθοι όπως ‘το τσιγάρο όποτε θέλω το κόβω’, ‘εάν καπνίζω κάνω κακό μόνο σε μένα’, ‘δεν το κόβω το κάπνισμα γιατί καπνίζω πολύ καιρό και ότι κακό ήταν να γίνει έγινε.’ Δεν ισχύουν διότι αναφέραμε και προηγουμένως ότι η νικοτίνη είναι εθισμός, το παθητικό κάπνισμα μπορεί να προκαλέσει καρκίνο του πνεύμονα και αναπνευστικά προβλήματα κυρίως στα παιδία και με την διακοπή του καπνίσματος όσα χρόνια και αν καπνίζεις υπάρχει σημαντική μείωση στην πιθανότητα εμφάνισης πνευμονικών και καρδιαγγειακών νοσημάτων καθώς και καρκίνου.
ΠΕΡΙΕΧΟΜΕΝΟ ΠΡΟΓΡΑΜΜΑΤΟΣ
    Στην αρχή του προγράμματος ο εκπαιδευτικός καλείται να εξηγήσει στους μαθητές τα πάντα για το κάπνισμα. Οι επιπτώσεις στην υγεία του ανθρώπου από το κάπνισμα αυξάνουν όσο πιο μικρή είναι η ηλικία έναρξης καπνίσματος όπως και όσα περισσότερα χρόνια καπνίζει. Μετά από αυτή την ενημέρωση οι μαθητές θα είναι ικανοί να αντισταθούν από τον εξαρτησιογόνο καπνό καθώς θα έχουν αποκτήσει τις γνώσεις για όλες τις σοβαρές ασθένειες που προκύπτουν από αυτό, κάνουν δύσκολη την ζωή των ανθρώπων και στην χειρότερη τους την στερούν. Συμπερασματικά αυτός ο πρόλογος θα τους βοηθήσει να καταλάβουν την σοβαρότητα του προβλήματος και να αναπτύξουν την δικιά τους γνώμη και δύναμη να απέχουν από το κάπνισμα.
		Μάθημα 1: Δοχείο με πίσσα.	
Στόχος: Να συνειδητοποιήσουνε οι μαθητές τη πραγματικά καταλήγει μέσα στους πνεύμονες των καπνιστών.
Υλικά: Δοχείο με πίσσα.
Διαδικασία: Ο καθηγητής δείχνει στους μαθητές το δοχείο με την πίσσα και τους ζητάει να του εξηγήσουν τη ακριβώς είναι αυτό. Αφού προηγηθεί μία συζήτηση στην οποία τους αποκαλύπτει τη περιέχει μέσα το δοχείο δηλαδή πίσσα, ένα δηλητηριώδες υγρό, το οποίο καταλήγει στους πνεύμονες των καπνιστών. Συμπερασματικά θα αντιληφτούν πως κανείς δεν θα ήθελε κάτι τέτοιο μέσα στους πνεύμονες του άρα για το διασφαλίσουν αυτό οι μαθητές θα πρέπει να μην καπνίζουν.

Μάθημα 2: Η αναπνοή του καπνιστή.
Στόχος: Να μπορέσουν οι μαθητές να αντιληφθούν την δυσκολία ενός καπνιστή να αναπνεύσει.
Υλικά : Καλαμάκια, χρονόμετρο
Διαδικασία: Στο συγκεκριμένο μάθημα τα παιδιά ζητούνται να αναπνέουν για 60 δευτερόλεπτα μέσα από ένα καλαμάκι, ενώ κρατούν την μύτη τους κλειστή με τα δάχτυλα τους. Έπειτα ακολουθεί συζήτηση όπου ο εκπαιδευτικός εξηγεί ότι η αναπνευστική ικανότητα μειώνετε εξαιτίας του τσιγάρου και πολλοί καπνιστές αισθάνονται σαν να αναπνέουν μέσα από ένα καλαμάκι πράγμα που δεν είναι ιδιαίτερα ευχάριστο. Κατά τη διεξαγωγή της δραστηριότητας πρέπει να είμαστε αρκετά προσεκτικοί ώστε αν κάποιο παιδί νιώσει δυσφορία να διακοπεί άμεσα η δραστηριότητά του. Τέλος παιδιά που αντιμετωπίζουν αναπνευστικά προβλήματα (άσθμα κ.λπ.) δεν πρέπει να συμμετέχουν.
Μάθημα 3: Υγιής και ασθενής πνεύμονάς.
Στόχος: Να δουν οι μαθητές πόσο διαφορετικά αναπνέει ένας υγιής και ένας ασθενής πνεύμονας.
Υλικά: Πνεύμονες επίδειξης (υγιής και ασθενής).
Διαδικασία: Αφού ακολουθήσει τις οδηγίες χρήσης της συσκευασίας ο εκπαιδευτικός χρησιμοποιεί την αντλία για να φουσκώσει τους ελαστικούς πνεύμονες. Έπειτα με την βοήθεια της αντλίας δείχνει στους μαθητές πως γίνεται η αναπνοή όταν ο πνεύμονας είναι υγιής και όταν νοσεί (πιέζοντας την αντλία γίνετε η εισπνοή, ενώ αφήνοντας η εκπνοή). Στη συνέχεια όσοι μαθητές επιθυμούν μπορούν να δοκιμάσουν να εκτελέσουν την διαδικασία για να δουν μόνοι τους πόσο δύσκολα διεξάγετε η αναπνοή στον ασθενή πνεύμονα. 
Μάθημα 4:Αποφάσεις ζωής
Στόχος: Η ενθάρρυνση των μαθητών να αποκτήσουν την δική τους σφαιρική γνώση επί του θέματος και να θέσουν τα πιστεύω τους απέναντι στο κάπνισμα αποφασίζοντας με αυτόν τον τρόπο να ζήσουν μια ζωή χωρίς την παρουσία του καπνού.
Διαδικασία: Ο εκπαιδευτικός γράφει στον πίνακα τον τίτλο του θέματος « για μια ζωή χωρίς καπνό ». Έπειτα ο κάθε μαθητής καλείται να γράψει ένα κείμενο μίας παραγράφου για το πώς θα αντιμετώπιζε το συγκεκριμένο θέμα. Στη συνέχεια σε ομάδες των τριών οι μαθητές συνεργάζονται και συνδυάζουν τις ιδέες τους τις οποίες συνθέτουν σε ένα κείμενο. Μετά ακολουθεί συζήτηση και έκθεση των κειμένων όπου οι μαθητές πρέπει να αναφέρουν πόσο εύκολο θα είναι να τηρήσουν της αποφάσεις τους. Είναι σημαντικό να υπάρξει προβληματισμός σε σχέση με τις προκλήσεις που θα κληθούν να αντιμετωπίσουν και τους τρόπους με τους οποίους μπορούν να το νικήσουν.
Μάθημα 5: Δημιουργία διαφημιστικού σποτ
Στόχος: Δημιουργώντας ένα διαφημιστικό σποτ οι μαθητές θα βοηθηθούν προκειμένου να κατανοήσουν το γιατί πρέπει να απέχουνε από το τσιγάρο για όλη τους τι ζωή.
Υλικά: Γραφική ύλη, είδη χειροτεχνίας (προαιρετικά).
Διαδικασία: Ο εκπαιδευτικός ακολουθεί τα εξής βήματα: 1) Σύντομη επανάληψη στην τάξη των κινδύνων του καπνίσματος, 2) κατανομή των μαθητών σε ομάδες των 3-5 ατόμων, 3) ανάθεση στους μαθητές ως εργασία την δημιουργία τρίλεπτων ραδιοφωνικών ή τηλεοπτικών σποτ που θα έχουν ως σκοπό να εμποδίσουν τους νέους ανθρώπους να μην κάνουν ποτέ χρήση καπνού. 4) Παρουσίαση των διαφημιστικών στην τάξη.
Μάθημα 6: Η άσκηση είναι ωφέλιμη
Στόχος: Αυτή η ημέρα είναι αρκετά ευχάριστη καθώς πέρα από τι θεωρία οι μαθητές θα  αθληθούν αλλά με διαφορετικό τρόπο. Όλοι οι μαθητές συμμετέχουν ανεξαιρέτως στις δραστηριότητες και ο σκοπός είναι να δουν πως η άσκηση δεν είναι αγγαρεία αλλά κάτι αρκετά διασκεδαστικό. Με αυτόν τον τρόπο θα μάθουν να αγαπάνε και να φροντίζουν το σώμα τους. 
Υλικά: Μπάλες, στεφάνια
Διαδικασία: Χωρίζοντας τους μαθητές σε ομάδες των 5 ατόμων τοποθετούμε ένα στεφάνι στα 15m όπου μέσα σε αυτό θα υπάρχει μια μπάλα. Ανά 2 ομάδες καλούνται να ολοκληρώσουν έναν κύκλο όσο πιο γρήγορα μπορούν. Ο πρώτος παίχτης παίρνει την μπάλα την δίνει στον δεύτερο ο οποίος την αφήνει πάλι στο στεφάνι και ούτω καθ’ εξής. Νικήτρια ομάδα είναι αυτή που θα τερματίσει πρώτη. Το πιο σημαντικό είναι οι μαθητές να αγαπήσουν την γυμναστική και να την βάλουν στην ζωή τους, να επιλέξουν μια δραστηριότητα που τους αρέσει πολύ και να αθλούνται όσες περισσότερες φορές μπορούν. Τέλος αν πράξουν τα παραπάνω θα έχουν πέρα από ένα όμορφο και δυνατό σώμα, μια υγιή καρδία που θα τους προστατεύσει από πολλούς κινδύνους.  
Μάθημα 7: Προβολή Βίντεο
Στόχος: Να δουν οι μαθητές πως η γυμναστική βοηθάει έναν καπνιστή και την αντίθεση του με έναν μη καπνιστή.
Υλικά: Βίντεο	
Διαδικασία: Στο συγκεκριμένο βίντεο φαίνεται πόσο πιο εύκολο είναι για έναν μη καπνιστή να κάνει τις καθημερινές του δραστηριότητες χωρίς κάποια κούραση από έναν καπνιστή. Επίσης θα μάθουνε πως η γυμναστική βοηθάει στην βελτίωση της αερόβιας ικανότητας ενός καπνιστή που έχει καταπονήσει αρκετά το αναπνευστικό του σύστημα λόγω του καπνού. Ακόμη θα δουν πως η άσκηση βοηθάει την καρδιά να είναι δυνατή, ενδυναμώνει τους μύες, διασφαλίζει έναν καλύτερο ύπνο, κάνει τους ανθρώπους πιο ευδιάθετους και κυρίως μειώνει τον κίνδυνο εμφάνισης σοβαρών ασθενειών. Μετά από αυτό ο εκπαιδευτικός θα ξεκινήσει μία σύντομη συζήτηση στην οποία θα ενθαρρύνει τους μαθητές να αναζητήσουν την κατάλληλη γυμναστική δραστηριότητα για εκείνους.
    Μετά από το πέρας των μαθημάτων θα πραγματοποιηθεί μία δίωρη συζήτηση στην οποία οι μαθητές θα εκφράσουν τις απορίες τους και θα τους δοθεί η δυνατότητα να απαντηθεί κάθε μία από αυτές.

ΑΝΑΛΥΣΗ ΣΧΕΔΙΟΥ ΜΑΘΗΜΑΤΟΣ 3
    Οι πνεύμονες (δεξιός και αριστερός) έχουν σχήμα κωνικό, βρίσκονται μέσα στη θωρακική κοιλότητα κα προφυλάσσονται από το σκελετό του θώρακα. Διαιρούνται με τις μεσολόβιες σχισμές, ο μεν δεξιός σε τρία τμήματα (άνω, μέσος και κάτω λοβός), ο δε αριστερός πνεύμονας σε δύο τμήματα (άνω και κάτω λοβός). Η έξω επιφάνεια των πνευμόνων έρχεται σε επαφή με τις πλευρές, ενώ η έσω με την καρδιά. Στην έσω επιφάνεια βρίσκονται οι πύλες των πνευμόνων, από τις οποίες διέρχονται ο αντίστοιχος βρόγχος, ο κλάδος της πνευμονικής αρτηρίας, οι πνευμονικές φλέβες, τα νεύρα, τα λεμφαγγεία και οι βρογχικές αρτηρίες και φλέβες. 
    Το κάπνισμα μπορεί να προκαλέσει στους πνεύμονες χρόνια αποφρακτική πνευμονοπάθεια, εμφύσημα, χρόνια βρογχίτιδα και πνευμονία. Το 70-90% των καπνιστών πεθαίνουν από καρκίνο του πνεύμονα. 
    Ένας πνεύμονας υγιής είναι ελαστικός, όπως ένα μπαλόνι. Εκτείνετε κατά την εισπνοή και συρρικνώνεται κατά την εκπνοή. Όταν ο πνεύμονας ασθενεί χάνει την ικανότητα του να γεμίζει με αέρα και να αδειάζει κατά την αναπνοή. Αυτό συμβαίνει διότι οι τοξικές ουσίες του καπνού προκαλούν φλεγμονές στα λεπτεπίλεπτα τοιχώματα του ιστού (επιθηλιακός ιστός) που καλύπτει εσωτερικά τους πνεύμονες. 
    Στο συγκεκριμένο μάθημα ο εκπαιδευτικός θα δείξει στους μαθητές πόσο διαφορετικά αναπνέει ένας υγιής και ένας ασθενής πνεύμονας. Αφού χρησιμοποιήσει μία αντλία φουσκώνει τους ελαστικούς πνεύμονες, έπειτα με τη βοήθεια της δείχνει πως γίνεται η αναπνοή. Όταν πιέζει την αντλία γίνεται η εισπνοή ενώ όταν την αφήνει η εκπνοή. Στον υγιή πνεύμονα δεν είναι δύσκολη η διεξαγωγή της αναπνοής σε αντίθεση με τον ασθενή. Στην συνέχεια ζητάει τους μαθητές να δοκιμάσουν να φουσκώσουν αργά και προσεχτικά τους πνεύμονες για να δουν μόνοι τους τη δυσκολία της αναπνοής του ασθενή πνεύμονα. Τέλος ιδιαίτερη προσοχή θα πρέπει να δοθεί ώστε να μην φουσκωθούν υπερβολικά οι ελαστικοί πνεύμονες με την αντλία για να αποφύγουμε τυχόν τραυματισμούς.

ΑΞΙΟΛΟΓΗΣΗ ΤΟΥ ΠΡΟΓΡΑΜΜΑΤΟΣ

Μετά την πραγματοποίηση του προγράμματος αγωγής υγείας για το κάπνισμα στην τάξη της Β’ γυμνασίου μοιράζουμε στους μαθητές το παρακάτω ερωτηματολόγιο:
ΕΡΩΤΗΜΑΤΟΛΟΓΙΟ
1)	Πιστεύετε ότι το τσιγάρο επηρεάζει αρνητικά την φυσική δραστηριότητα; ΝΑΙ-ΟΧΙ
2)	Το κάπνισμα είναι εθιστικό για τον οργανισμό; ΝΑΙ-ΟΧΙ
3)	Υπάρχει οικονομικό κόστος εξαιτίας του καπνού; NAI-OXI
4)	Συμφωνείτε με τον νόμο απαγόρευσης του καπνίσματος σε κλειστούς χώρους; NAI-OXI
5)	Πιστεύετε ότι το κάπνισμα αποτελεί σημαντικός παράγοντας κινδύνου για σοβαρές ασθένειες; NAI-OXI ( αν ναι αναφέρατε μια )
6)	Έχετε δοκιμάσει τσιγάρο ;  ΝΑΙ-ΟΧΙ 
7)	Μετά από την ενημέρωση για τους κινδύνους του θα δοκιμάζατε (Ξανά) ; ΝΑΙ-ΟΧΙ
8)	Οι γονείς ή οι φίλοι σας καπνίζουν ; ΝΑΙ-ΟΧΙ (εάν ναι θα τους παροτρύνατε να το σταματήσουν;)

 Σύμφωνα με τα αποτελέσματα του ερωτηματολογίου θα κρίνουμε αν το πρόγραμμα αγωγής υγείας για το κάπνισμα ήταν αποτελεσματικό ή χρειάζεται κάποιες διορθώσεις. Καθώς πρέπει να είμαστε σίγουροι πως ο κάθε μαθητής θα έχει σχηματίσει την δική του γνώμη για το κάπνισμα, θα είναι ικανός να αντισταθεί σε αυτό, να συμβουλέψει τους γύρω του για τις άσχημες επιπτώσεις που ενδέχεται να φέρει το τσιγάρο ( τόσο στον ίδιο μας τον οργανισμό όσο και στο περιβάλλον ) και να επιλέγει την φυσική άσκηση ως τρόπο ζωής. Τέλος το συγκεκριμένο πρόγραμμα είναι αρκετά ωφέλιμο και θα ήταν καλό να πραγματοποιηθεί σε όσα περισσότερα σχολεία γίνεται διότι έχει παρατηρηθεί πως η αμάθεια και η έλλειψη βασικών γνώσεων στην εφηβική ηλικία ωθεί κάθε μέρα και μεγαλύτερο ποσοστό νέων στο να ξεκινήσουν το κάπνισμα. Ο κύριος σκοπός του προγράμματος αυτού είναι να αλλάξει η νοοτροπία των νέων ανθρώπων για το κάπνισμα.

Βιβλιογραφία
1.	. Η ιστοσελίδα http://www.exypp.gr/giveupsmoking/index.html παρουσιάζει ένα πρόγραμμα διακοπής καπνίσματος.
2.	. Η ιστοσελίδα smokefreegreece  «ΓΙΑ ΜΙΑ ΕΛΛΑΔΑ ΧΩΡΙΣ ΤΣΙΓΑΡΟ» http://www.smokefreegreece.org/el/%CE%B1%CF%81%CF%87%CE%B9%CE%BA%CE%AE , είναι ένας διαδικτυακός τόπος που ασχολείται με το κάπνισμα.
3.	Στον ιστότοπο http://katerinamanioudaki.blogspot.gr/ μπορεί κάποιος να βρει πληροφορίες σχετικές με τον τομέα ‘άσκηση και υγεία’ αλλά και με την αγωγή υγείας.
4.	. Εδώ http://www.healthview.gr/node/7614 παρουσιάζεται ένα πρόγραμμα διακοπής καπνίσματος.